Forest Whitaker in Kaapstad, praat met premier | Netwerk24
Forest Whitaker in Kaapstad, praat met premier
Deur Warda Meyer 12 November 2019 05:31
Die Wes-Kaapse premier, Alan Winde, en die Amerikaanse akteur Forest Whitaker het Maandag oor raakpunte rondom Wes-Kaapse kwessies gesels.
Die Wes-Kaapse premier, Alan Winde, en die akteur Forest Whitaker. Foto: Verskaf
Whitaker het die premier ingelig oor die werk wat sy stigting, die Whitaker Peace and Development Initiative, met jong mense op die Kaapse Vlakte doen, terwyl Winde fokus geplaas het op veiligheidsinisiatiewe in die provinsie.
Whitaker werk saam met jong mans en vroue in Suid-Soedan, Uganda, Mexiko, Suid-Afrika en die VSA om hul vaardighede as leiers en vredeswerkers te ontwikkel.
'n Deel van die inisiatief is om jong mense aan te moedig en te ondersteun om hul eie ondernemings te begin – 'n kwessie wat die premier na aan die hart lê.
Winde het op sy beurt Whitaker ingelig oor die geweldvoorkomingsprojekte wat die Wes-Kaapse regering as deel van sy veiligheidsplan vir die provinsie onderneem het om inwoners te beveilig.
Die premier het sy hulp en ondersteuning aangebied en gesê hoe belangrik vennootskappe tussen die regering, gemeenskappe en die burgerlike samelewing is sodat veiliger gemeenskappe gebou en vrede bevorder kan word.